

**REPUBLIKA HRVATSKA**

**GRAD ZAGREB**

**GRADSKI URED ZA PROSTORNO UREĐENJE,**

**IZGRADNJU GRADA, GRADITELJSTVO,**

**KOMUNALNE POSLOVE I PROMET**

**Sektor za komunalno i prometno redarstvo**

**Odjel za komunalno redarstvo**

**Zagreb, Sigetje 2**

KLASA: UP/I-363-04/19-16/89

URBROJ: 251-13-81-3/017-21-9

Zagreb, 3.3. 2021.

Komunalni redar Gradskog ureda za prostorno uređenje, izgradnju Grada, graditeljstvo, komunalne poslove i promet, Sektora za komunalno i prometno redarstvo, Odjela komunalnog redarstva, rješavajući po službenoj dužnosti u predmetu uklanjanje ruševine zgrade na k.č.br. 169, k.o. Klara, u Zagrebu, Radoslava Cimermana 30, suvlasništvo Mirice Sinković, Zagreb, Šeferova 2, Ljiljane Pavušek, Sisak, Sisačka 32 i nepoznatih suvlasnika iza pokojnih Mare Malvić, Glina, Gračanica 90 i Josipa Banića, Glina, Gračanica 43, temeljem članka 34. stavka 3. Zakona o općem upravnom postupku (Narodne novine 47/09), po službenoj dužnosti donosi

**ZAKLJUČAK**

**1.** Nepoznatim suvlasnicima iza pokojnih Mare Malvić i Josipa Banića određuje se odvjetnica Almasa Filipović, Zagreb, Vodnikova 19, za privremenog zastupnika.

**2.** Privremeni zastupnik zastupat će nepoznate suvlasnika u postupku uklanjanja ruševine zgrade na k.č.br. 169, k.o. Klara, u Zagrebu, Radoslava Cimermana 30, dok se vlasnik ili osoba ovlaštena za njegovo zastupanje ne pojavi u postupku, odnosno dok vlasnik u pisanom obliku odredi osobu ovlaštenu za zastupanje.

**3.** Protiv ovog zaključka nije dopuštena žalba.

**Obrazloženje**

Komunalni redar očevidom dana 20.4.2019. u 14,05 sati, utvrdio je da se na k.č.br. 169, k.o. Klara, u Zagrebu, Radoslava Cimermana 30, nalazi ruševina zgrade, prizemnica, površine 32 m2, oštećenih zidova izgrađenih od cigle, oštećenog pokrova i krovne konstrukcije.

Ponovnom kontrolom dana 27.2.2021. godine, utvrđeno je da je zgrada u još ruševnijem stanju nego prilikom prve kontrole.

Zgrada je zbog oštećenja izgubila svoja svojstva zbog čega nije prikladna za uporabu sukladno svojoj namjeni.

Uvidom u ZK uložak broj: 62, k.o. Klara, utvrđeno je da su suvlasnici zemljišta na kome se zgrada nalazi Josip Banić, Glina, Gračanica 43, Mara Malvić, Glina, Gračanica 90, Mirica Sinković, Zagreb, Šeferova 2 i Ljiljana Pavušek, Sela 132.

Dana 27.5.2019. godine, sastavljen je zapisnik sa suvlasnicom Ljiljanom Pavušek, Sisak, Sisačka 132, koja je na zapisnik izjavila da se slaže da se radi o ruševini zgrade koju je potrebno ukloniti i da nije potrebno stručno vještačenje, da je zgrada bila stambene namjene, da ne zna točno koliko se koristi sukladno namjeni, da je Josip Banić umro u Argentini 4.2.1980. da nema nasljednika, te je i priložila u spis izvod iz matice umrlih, da je suvlasnica Mara Malvić umrla prije dvije godine i da ima sina Marijana Malvića.

Zapisnik je sastavljen bez prisutnosti suvlasnice Mirice Sinković koja se nije odazvala na raspravu po pozivu koji joj je propisno uručen.

Uvidom u Izvadak iz matice umrlih utvrđeno je da je dana 24.2.2015. godine, izvršen upis činjenice smrti za Maru Malvić, Gračanica Šišinečka, Gračanica 90.

Marijan Malvić, sin pokojne Mare Malvić, nije se odazvao na ročište 2.7.2019. godine, po pozivu koji mu je propisno uručen niti je uputio zakonskog zastupnika niti punomoćnika ali je telefonski izvijestio da iza njegove pokojne majke nije završen ostavinski postupak.

Uvidom u dopis MUP-a KLASA:220-01//21-02/90 od 19.2.2021. godine, utvrđeno je da u zgradi Radoslava Cimermana 30, u Zagrebu, unatrag pet godina niti jedna osoba nije imala prijavljeno prebivalište niti boravište, te da niti jedna osoba sa osobnim imenom Josip Banić, nema prijavljeno prebivalište niti boravište na adresi Gračanica 43, u Glini.

Dana 3.3.2021. godine, sastavljen je zapisnik sa odvjetnicom Almasom Filipović, Zagreb, Vodnikova 19, koja je na zapisnik izjavila da je suglasna da je se odredi za privremenog zastupnika nepoznatim suvlasnicima zemljišta na k.č.br169, k.o. Klara, u Zagrebu, Radoslava Cimermana 30.

Odredbom članka 52. stavka 1. Zakona o građevinskoj inspekciji propisano je da u provedbi nadzora komunalni redar rješenjem naređuje vlasniku zemljišta, odnosno nositelju prava građenja uklanjanje ruševine zgrade.

Odredbom članka 34. stavka 3. Zakona o općem upravnom postupku (Narodne novine 47/09), propisano je kad je stranka nepoznata, zaključak o određivanju privremenog zastupnika objavit će se u službenom glasilu, na oglasnoj ploči i na internetskoj stranici javnopravnog tijela ili na drugi prikladan način. Ovlast privremenog zastupnika prestaje kad se stranka ili osoba ovlaštena za njezino zastupanje pojavi u postupku, odnosno ako stranka u pisanom obliku odredi osobu ovlaštenu za zastupanje.

Odredbom članka 162. Zakona o općem upravnom postupku propisano je da svjedoci, vještaci, prevoditelji, tumači i privremeni zastupnici imaju pravo na nagradu, odnosno naknadu stvarnih troškova nastalih u vezi s postupkom, da je službena osoba dužna osobe koje imaju pravo na naknadu troškova na to upozoriti, da se o iznosu nagrade, odnosno naknade troškova odlučuje rješenjem, u skladu s propisima, a ako takvih nema, prema stvarno nastalim i dokumentiranim troškovima, da su vještaci, prevoditelji i tumači dužni podnijeti zahtjev za naknadu troškova odnosno nagradu ili naknadu u roku od 30 dana od dana poduzimanja tražene radnje, s priloženim troškovnikom. Kad zahtjev nije podnesen u propisanom roku ili nije dokumentiran, a službena je osoba upozorila podnositelja zahtjeva na posljedice tog propuštanja, podnositelj zahtjeva gubi to pravo.

Budući nije poznat nasljednik iza pokojne Mare Malvić, niti se iz priloženog dokumenta REPUBLICE ARGENTINE ne može utvrditi nasljednik iza pokojnog Josipa Banića, a radi se o ruševini zgrade koju je potrebno hitno ukloniti, sukladno članku 34. stavku 3. Zakona o općem upravnom postupku, riješeno je kao u izreci ovog zaključka.

**UPUTA O PRAVNOM LIJEKU:**

Protiv ovog zaključka nije dopuštena posebna žalba, već se prema članku 77. stavku 5. Zakona o općem upravnom postupku, može pobijati žalbom protiv rješenja donesenog u upravnoj stvari koja je predmet postupka.

KOMUNALNI REDAR

**Robertino Vučković, ing. el.**

DOSTAVITI:

1.Odvjetnica Almasa Filipović, Zagreb, Vodnikova 19,

2.Mirica Sinković, Zagreb, Šeferova 2,

3.Ljiljana Pavušek, Sisak, Sisačka 32

4.Marijan Malvić, Glina, Jurja Pogledića 2,

5.na oglasnu ploču,

6.u spis.